明州觀大閲
作者：劉過
朝代：宋

paragraphs: 書生燈窗困毛錐，說著刀劍何時持。
忽聞殷殷金鼓震，驚起塊坐筋骸衰。
國朝右武重秋獮，列郡敢不張其威。
萬家駢首遮道看，我亦役逐人後隨。
武夫櫜鞬陳整整，虎豹拏攫旌旗麾。
人言吳兒盡脆弱，身髮文斷勇未知。
不見拔山昔項羽，何必燕趙士始奇。
軍容燦燦生光輝，悲風慘淡殺氣怒，對此忽作邊頭思。
熊羆不譁曉爭出，萬騎馳突寒打圍。
紛紛血毛腥原野，箭竹正墮驚鴻飛。
將軍仰笑兵軍賀，金帛填委深溝池。
十年文窮坐百拙，感慨一賦從軍詩。